दिल्ली के रोहिणी सेक्टर 16 में रहने वाले राजेश भारद्वाज की कार गत वर्ष दिवाली के अवसर पर चोरी हुई थी। दीवाली पर अपनी बेटी के लिए राजेश भारद्वाज ने Swift कार खरीद कर बेटी को गिफ्ट में दी थी। उस वक्त कार को खरीदे हुए मात्र 15 दिन हुए थे उस नई स्विफ्ट कार को चोर चुरा कर ले गए जिसकी सीसीटीवी फुटेज भी सामने आई थी पर पुलिस चोरों को करीब एक साल होने को है अभी तक भी नहीं पकड़ पाई। उस घटना के बाद एक दिसंबर को राजेश भारद्वाज ने दूसरी Swift गाड़ी ली जिसे वह रोहिणी में खड़ी नहीं करके रोहिणी के नजदीक अपने गांव खेड़ा में ले जाकर खड़ी करते थे ताकि यह गाड़ी भी चोरी ना हो जाए। एक आध बार जब देर हो जाती तो गाड़ी को रोहिणी में पार्क करते थे। कल 3 जुलाई को भी रोहिणी सेक्टर 16 में फ्लैट के आगे सभी गाड़ियों के बीच में यह Swift कार पार्किंग में खड़ी थी। रात एक बजे राजेश भारद्वाज के बेटे ने कार को देखा भी लेकिन सुबह नौ बजे जब परिवार के लोग उठ कर आए तो कार वहां पर मौजूद नहीं थी। जब आसपास के सीसीटीवी कैमरों की फुटेज को खंगाला गया तो पता चला कि कार को रात दो बजे चोरी किया गया है । चोर भी Swift कार में ही आए थे।